江鄰幾沈文通二學士見過
作者：梅堯臣
朝代：宋

paragraphs: 東城車馬多，巷無蹄與轍。
如何二賢豪，侵晨顧衰苶。
喜言雨後凉，早暮脫炎熱。
愛子屋室靜，塵土都已絕。
不唯清耳目，亦粗養愚拙。
江碑讀頭陁，沈賦賞雌霓。
固知世德高，學問冠時哲。
我慙於其間，荆華參蟻蛭。
然推鵬鷃分，自足不少別。
君歸邀此吟，把筆强搜抉。